ગાંધીનગર, 25 ઑક્ટોબરઃગુજરાતમાં જેમ-જેમ ચૂંટણીની તારીખ નજીક આવી રહી છે, તેમ-તેમ રાજકીય રંગ જામતો જાય છે. આરોપ પ્રત્યારોપના દોર વધી રહ્યાં છે. એક તરફ છે 11 વર્ષથી મુખ્યમંત્રીની ગાદી પર બેસેલા નરેન્દ્ર મોદી તો બીજી તરફ છે કોંગ્રેસ અને કેશુભાઇ પટેલ. જ્યાં મોદી ગુજરાતમાં થયેલા વિકાસને મુખ્ય મુદ્દો બનાવી છ કરોડ ગુજરાતીઓનું ફરી દિલ જીતવા માગી રહ્યા છે ત્યાં તેમના વિરોધીઓ સામ દામ દંડ ભેદની નીતિ અપનાવીને તેમને માત આપવા કમર કસી રહ્યાં છે. કોંગ્રેસ મોદીને જૂઠ્ઠુ બોલનારા તરીકે મુલવી રહ્યાં છે તો એક સમયના સાથી અને પક્ષ સાથે છેડો ફાડનારા કેશુભાઇ પટેલ મોદીની તુલના હિટલર સાથે કરી રહ્યાં છે. આ બધાની વચ્ચે દેખીતી રીતે આ ચૂંટણી ભાજપ-કોંગ્રેસ કે મોદી-કોંગ્રેસ કરતા વધારે મોદી વિ. કેશુભાઇ જણાઇ રહી છે. જેનું તાજું ઉદાહરણ બન્નેની રાષ્ટ્રીય સ્વયંસેવક સંઘના કાર્યલયની મુલાકાત છે. પરંતુ સવાલ એ જન્મે છે કે, રાષ્ટ્રીય સ્વયંસેવક સંઘ પોતાના આંગણે રાજકારણના ખેરખાં બનનારા 'વિકાસ પુરૂષ' નરેન્દ્ર મોદીને સમર્થન કરશે કે ગુજરાતમાં ભાજપના પાયા નાંખનાર કેશુભાઇ પટેલને? એટલે કે સંઘ અને વિહિપ ભાજપના ભવ્ય ભૂતકાળને પસંદ કરશે કે ભવ્ય ભાવીને?